text: Bang i bank 
  08 oktober 2010 kl. 06.12
  To mænd har tidligt i morges forsøgt at sprænge hul i en kontantautomat ved Tønder Bank i Bylderup-Bov.
  Kl. 03:40 hørte et vidne et kæmpe brag, og fra sit vindue kunne vidnet se to mænd stikke af fra bankens område i en ældre personbil. 
  Selve bankbygningen har fået alvorlige skader.
  Politiet kan efter dagens tekniske undersøgelser endnu ikke sige, hvor stort et udbytte gerningsmændene har fået med sig.
  
  Anden gang på få dage
  Fremgangsmåden minder om det, der natten til tirsdag overgik Danske Bank i Agerbæk ved Varde. Der blev pengeautomaten også forsøgt åbnet ved hjælp af sprængstof, men gerningsmændene fik her ikke noget ud af deres anstrengelser.
  Politiet ser nu på, om der er en sammenhæng mellem de to automat-attentater.
  